ที่ประชุม คสช.จะหารือถึงการรักษาความสงบ ส่วนที่ประชุม ครม.เตรียมพิจารณาประกาศให้ปี 2562 เป็นปีแห่งวัฒนธรรมไทยและปีแห่งวัฒนธรรมอาเซียน
ที่ประชุม คสช.จะหารือถึงการรักษาความสงบและคาดการณ์ว่าจะหารือประเด็นการเตรียมความพร้อมในการหารือร่วมกับพรรคการเมืองวันที่ 7 ธันวาคมนี้ ขณะที่ ครม.เตรียมพิจารณาวาระของกระทรวงวัฒนธรรม ที่เสนอให้พิจารณาประกาศให้ปี 2562 เป็นปีแห่งวัฒนธรรมไทยและปีแห่งวัฒนธรรมอาเซียน

การประชุมคณะรัฐมนตรี วันนี้ เตรียมพิจารณาวาระสำคัญ คือกระทรวงวัฒนธรรม เสนอให้พิจารณาประกาศให้ปี 2562 เป็นปีแห่งวัฒนธรรมไทยและปีแห่งวัฒนธรรมอาเซียน หลังจากที่ที่ประชุมรัฐมนตรีอาเซียนที่กำกับดูแลงานด้านวัฒนธรรมและศิลปะ ที่สาธารณรัฐอินโดนีเซีย ได้พิจารณารับรองให้ปี 2562 เป็นปีแห่งวัฒนธรรมอาเซียน

นอกจากนี้ ยังคาดการณ์ว่านายกรัฐมนตรีจะหยิบยกประเด็นการอนุมัติงบประมาณโครงการช่วยเหลือผู้มีรายได้น้อยผ่านบัตรสวัสดิการแห่งรัฐเพิ่มเติมก่อนหน้านี้และมีการร้องเรียนคณะกรรมการการเลือกตั้งเพื่อให้ตรวจสอบว่าเป็นการใช้งบประมาณเพื่อหาเสียงล่วงหน้าหรือไม่

รวมถึงที่ประชุม ครม. ยังจะพิจารณาให้ความเห็นชอบให้ขยายระยะเวลาการประกาศสถานการณ์ฉุกเฉินที่มีความร้ายแรงในพื้นที่ 3 จังหวัดชายแดนภาคใต้ ออกไปอีก 3 เดือน ตั้งแต่วันที่ 20 ธันวาคม 2561 ถึงวันที่ 19 มีนาคม 2562

ทั้งนี้คาดการณ์ว่าคณะรักษาความสงบแห่งชาติ หรือ คสช.จะร่วมหารือกับตัวแทนพรรคการเมืองในวันที่ 7 ธันวาคมนี้ เพื่อรับฟังความคิดเห็นก่อนปลดล็อกให้พรรคการเมืองทำกิจกรรมได้ ดังนั้นที่ประชุม คสช.น่าจะนำเรื่องนี้มาหารือเพื่อเตรียมการควบคู่กับการประเมินสถานการณ์หากมีความเคลื่อนไหวของพรรคการเมืองแล้ว เพื่อดูแลความสงบเรียบร้อยของบ้านเมืองด้วย